ጠቅላይ ሚኒስትር ሀይለማርያም የማሽነሪ ማምረቻ ፋብሪካን መረቀው ከፈቱ
 የኢፌድሪ የብረታብረት እና ኢንጅነሪንግ ኮርፖሬሽን የቴክኖሎጂ ሽግግሩን በአስተማማኝ ሁኔታ እየመራ እንደሚገኝ ጠቅላይ ሚኒስትር ኃይለማርያም ደሳለኝ ገለፁ፡፡ጠቅላይ ሚኒስትር ኃይለማርያም ደሳለኝ ከባድ የማምረቻ ማሽነሪዎችን በአዲስ አበባ ማምረት የጀመረውን የኢፌድሪ ብረታ ብረት እና ኢንጅነሪንግ ኮርፖሬሽን የጥራት ማዕከልን በይፋ መርቀው ከፍተዋል፡፡ማእከሉ በአዲስ አበባ ሜክሲኮ አካባቢ የሚገኘው የህብረት ማኒፋክቸሪንግ እና ማሽን ግንባታ ኢንዱስትሪ በኢፌድሪ ብረታ ብረት እና ኢንጅነሪንግ ኮርፖሬሽን ስር ከሚገኙ 16 ግዙፍ ኢንደስትሪዎች መካከል አንዱ ነው፡፡ ኢንደስትሪው በስሩ ካቀፋቸው 7 ፋብሪካዎች መካከል ንኡስ  የማሽን ግንባታም ይገኝበታል፡፡የተለያዩ የማምረቻ ማሽነሪዎችን ደረጃ በማሳደግ እና በማደስ ሲያቀርብ የቆየው የማሽን ግንባታ ፋብሪካው አሁን ደግሞ አዳዲስ ማሽነሪዎችን በራሱ ዲዛይን ነድፎ በማዘጋጀት  ግዙፉ እና ዘመናዊ መሣሪያዎችን የመግጠም ስራውን ጀምሯል፡፡በይፋ የተመረቀው ሌላኛው የኮርፖሬሽኑ የጥራት ማዕከል ደግሞ በብረታ ብረት እና ኢንጅነሪንግ ኮርፖሬሽን 16ቱም ኢንደስትሪዎች እና ኮርፖሬሽኑ በሚያካሂዳቸው ፕሮጀክቶች በሙሉ የጥራት እና የደረጃ ክትትል ስራውን ያከናውናል፡፡ተቋማቱን የጎበኙት የኢፌዴሪ ጠቅላይ ሚኒስትር ሀይለማርያም ደሳለኝ ኮርፖሬሽኑ የቴክኖሎጂ ሽግግሩን በአስተማማኝ ሁኔታ ለመስራት ያስቻሉትን በርካታ ደረጃዎች እያሰፋ መሆኑን ገልፀዋል፡፡የዘመናዊ ቴክኖሎጂዎች ማዕከል የሆነው የኢፌዴሪ ብረታ ብረት እና ኢንጅነሪንግ ኮርፖሬሽን በየዓመቱ ለበርካታ ዜጎች የስራ ዕድል እየፈጠረ ነው፡፡የሰው ሃይልን በቴክኖሎጂ ደረጃ ለማብቃት የሚያስችሉ ስልጠናዎችን የሚሰጠው ኮርፖሬሽኑ በቅርቡ ህይወታቸውን በጎዳና ይመሩ የነበሩ  ወጣቶችን አሰልጥኖ በማስመረቅ በተለያዩ የኮርፖሬሽኑ ተቋማት ማሰማራቱን ኢሬቴድ በዘገባው አንስቷል፡፡